VIRKAMIESTUOMIOISTUIMEN MÄÄRÄYS (ensimmäinen jaosto)

6 päivänä lokakuuta 2010

Asia F-2/10

Luigi Marcuccio

vastaan

Euroopan komissio

Henkilöstö – Virkamiehet – Sosiaaliturva – Sairausvakuutus – Sairauskulujen korvaamista koskevat hakemukset ‐ Virkamiehelle vastaisen päätöksen puuttuminen ‐ Kanne, jonka tutkittavaksi ottamisen edellytykset selvästi puuttuvat ja joka on selvästi oikeudellisesti perusteeton – Työjärjestyksen 94 artikla

Aihe: SEUT 270 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa Luigi Marcuccio vaatii virkamiestuomioistuinta muun muassa ensimmäiseksi kumoamaan komission päätöksen, jolla hylättiin hänen 17.3.2009 tekemänsä hakemus kaikkien hänelle 29.10.2001 tapahtuneesta onnettomuudesta aiheutuneiden sairauskulujen korvaamisesta kokonaan; toiseksi Marcuccio vaatii kumoamaan 22.9.2009 tehdyn komission päätöksen, jolla hylättiin valitus, jonka hän teki päätöksestä, jolla hylättiin hänen 17.3.2009 tekemänsä hakemus; kolmanneksi Marcuccio vaatii komission velvoittamista maksamaan hänelle summan, jonka suuruus vastaa hänelle 1.12.2000 ja 17.3.2009 välisenä aikana aiheutuneiden sairauskulujen ja hänelle niistä maksettujen korvausten välistä erotusta, tai minkä hyvänsä muun virkamiestuomioistuimen tässä asiassa kohtuulliseksi ja oikeudenmukaiseksi katsoman summa, korotettuna 10 prosentin suuruisella vuotuisella pääomitettavalla korolla.

Ratkaisu: Kanne hylätään, koska sen tutkittavaksi ottamisen edellytykset osittain selvästi puuttuvat ja koska se on osittain selvästi perusteeton. Kantaja velvoitetaan korvaamaan oikeudenkäyntikulut. Kantaja velvoitetaan korvaamaan virkamiestuomioistuimelle 1 500 euroa.

Tiivistelmä

1. Virkamiehet – Kanne – Valituksen hylkäämisestä tehtyä päätöstä koskeva kanne – Tutkittavaksi ottaminen

(Henkilöstösääntöjen 90 ja 91 artikla)

2. Virkamiehet – Kanne – Virkamiehelle vastaisen toimen käsite – Hallintoviranomaisen virkamiehen vaatimukseen antama väliaikainen vastaus, joka ei kuulu virkamiehelle vastaisen toimen käsitteeseen

(Henkilöstösääntöjen 90 ja 91 artikla)

1. Jos virkamies vaatii riidanalaisen päätöksen kumoamisen lisäksi myös, että hänen valituksensa hylkäämisestä tehty päätös on tarvittaessa kumottava, nämä viimeksi mainitut vaatimukset ovat sellaisenaan vailla itsenäistä sisältöä ja ne vastaavat todellisuudessa riidanalaista päätöstä vastaan esitettyjä vaatimuksia.

(ks. 26 kohta)

Viittaukset:

Yhteisöjen tuomioistuin: asia 293/87, Vainker v. parlamentti, 17.1.1989 (Kok., s. 23, 8 kohta)

Ensimmäisen oikeusasteen tuomioistuin: asia T-330/03, Liakoura v. neuvosto, 10.6.2004 (Kok. H., s. I-A-191 ja II-859, 13 kohta)

Virkamiestuomioistuin: asia F-34/07, Skareby v. komissio, 15.12.2008 (Kok. H., s. I-A-1-477 ja II-A-1-2637, 27 kohta)

2. Asianomaiselle vastaisia toimia ovat sellaiset toimet, joilla on sitovia oikeusvaikutuksia, jotka voivat suoraan ja välittömästi vaikuttaa kantajan etuihin muuttaen tämän oikeusasemaa selvästi. Tällaisen toimen on oltava toimivaltaisen viranomaisen tekemä ja siinä on oltava hallintoviranomaisen lopullinen kannanotto.

Asia ei ole näin silloin kun on kyse toimielimen kirjeestä, jolla tämä viimeksi mainittu suostuu virkamiehen pyyntöihin osittain, täsmentää tiettyjä kohtia vastauksena hänen esittämäänsä pyyntöön ja ilmoittaa, että hänen pyyntönsä käsittely on kesken.

(ks. 29 ja 32–34 kohta)

Viittaukset:

Virkamiestuomioistuin: asia F-101/05, Grünheid v. komissio, 28.6.2006 (Kok. H., s. I-A-1-55 ja II-A-1-199, 33 kohta oikeuskäytäntöviittauksineen)